Basix

Basix var en dansk a cappella-musikgruppe, der eksisterede fra 1996 til 2017. Gruppen bestod ved afslutningen i 2017 af Morten Sønderby (2014-17), Anders Ørsager (2004-17), Niels Nørgaard (1996-2017), John Kjøller (1996-2017), Peter Bach (1997-2017) og Toke Wulf (2003-17). Tidligere har også Morten Kjær (1996-2003), Jakob Hejlesen (1996-2007), Osman Kingo (2001-03), Christoffer Brodersen (2007-13) og Thomas Laursen (1996-2001) sunget i sekstetten.

Karriere 
Gruppen startede som et hyggeprojekt til en torsdagscafé på Det Jyske Musikkonservatorium i 1995, men hurtigt voksede ambitionerne. 

I 2001 deltog Basix i Dansk Melodi Grand Prix, hvilket var med til at give dem et gennembrud, da gruppen opnåede andenpladsen og fagjuryens topkarakter med sangen "I Australien". I 2001 udgav Basix sit debutalbum The Grass, og for første gang i danmarkshistorien solgte et a cappella-album platin.

Siden er det blevet til i alt 10 albumudgivelser med blandt andet Embodiment fra 2003. I julen 2005 udkom Basix' første julealbum Christmastime med danske og udenlandske, egne og andres julesange i nye arrangementer. Star People er fra 2007 og indeholder cover-versioner af sange med nogle af Basix' musikalske inspirationskilder. I 2007 solgte The Grass platin.  I 2008 lå Basix ifølge KODA i top 5 over danske bands, som havde optrådt flest gange i udlandet.

I 2009 udgav Basix sit første album med udelukkende nyskrevet musik, nemlig dobbelt-cd'en Diversity, hvor alle sangene er skrevet og arrangeret af gruppens medlemmer. Gruppens album Hjemmebane fra 2011 var det første med lutter dansksprogede sange. I 2013 udkom gruppens andet julealbum Christmas Fan - i 2016 2 live albums og det sidste album Moving On udkom i 2017, hvilket blev fulgt op af en lang afslutningsturne i Danmark samt koncerter i både Taiwan og Kina inden den planlagte opløsning. Allersidste koncert var 17/12 2017 i Hong Kong.

Basix opnåede stor national og international anerkendelse. Bl.a. i 2003 fik gruppens version af "Come together" på albummet Embodiment en CARA for "Bedste coversang", og i 2005 blev Basix belønnet med to CARA´s for "Bedste julealbum" og "Bedste julesang" for deres julealbum " Christmastime " og sangen" God rest ye merry gentlemen ". Basix' album Diversity vandt den prestigefyldte internationale CARA-pris for "Bedste europæiske album". Titelsangen på albummet blev runner up til prisen for "Bedste originale professionelle sang".

Basix optrådte både i Danmark og i udlandet på spillesteder, festivals, i kirker, kulturhuse, til private arrangementer osv.

Medlemmer 
 John Kjøller (1996-2017)
 Niels Nørgaard (1996-2017)
 Thomas Laursen (1996-2001)
 Morten Kjær (1996-2003)
 Jakob Hejlesen (1996-2007)
 Peter Bach (1997-2017)
 Osman Kingo (2001-03)
 Toke Wulf (2003-17)
 Anders Ørsager (2004-17)
 Christoffer Brodersen (2007-13) 
 Morten Sønderby (2014-17)

Diskografi 
 The grass (2001)
 Embodiment (2003)
 Christmastime (2005)
 Star People (2007)
 Diversity (2009)
 Hjemmebane (2011)
 Christmas Fan (2013)
 Live at christmas (2016)
 Live at concert (2016)
 Moving on (2017)

Referencer

Eksterne henvisninger 
 Officielle hjemmeside
 
 

Musikgrupper fra Danmark
Deltagere ved Dansk Melodi Grand Prix 2001
Musikgrupper fra 1999
A cappellagrupper